
Várandósság előtt, közben és szoptatás alatt szedhető étrendkiegészítő-készítmények vevői igényeinek elemzése

Tudományos dolgozatom témája, hogy bemutasson egy terméktervezést megelőző piackutatási folyamatot, melynek célja, hogy felderítse a várandósság előtt, alatt és után szedhető étrend-kiegészítő készítmények piacának réseit, és a specifikációin keresztül definiáljon egy olyan új terméket, amely betöltheti ezt a rést.
Ezt a témát azért tartom fontosnak, mert a terhesség időszaka egy olyan életszakasz, amikor a szervezet vitamin- és nyomelem-szükséglete megnövekszik és kibővül olyan elemekkel, melyeket a táplálkozás során alapból a kismamák nem vinnének be a szervezetükbe, viszont jelenlétük elengedhetetlen a magzat és az édesanya számára. Ezért lényeges, hogy ezeknek az étrendkiegészítőknek a szedése minden édesanya számára hozzáférhető legyen és elégítse ki az igényeiket az egészségük és kényelmük terén.
A kutatás során különös figyelmet szenteltem a növényi alapú lágyzselé gyógyszerformulának, mivel a kutatási hipotézis szerint ennek az alkalmazása megoldja a felhasználók által tapasztalt problémák egy jelentős részét és ezáltal növeli a felhasználói elégedettséget.
A lágyzselé technológia bizonyítottan javítja a nehezen oldódó molekulák biológiai hozzáférhetőségét. A technológia számos olyan előnyt kínál, amely segíthet a kihívást jelentő vegyületek gyorsabb piacra juttatásában. Fokozza a vízben nehezen oldódó vegyületek biológiai hozzáférhetőségét. Javítja a hatásos vegyületek dózis-egyenletességét és minimalizálja a betegenkénti változékonyságot. A lágykapszulák a hatóanyag formája miatt gyorsabb felszívódást biztosítanak és korábbi hatást váltanak ki, csökkentve az API adagot, minimalizálva a mellékhatásokat és javítva a kezelés általános teljesítményét.
A továbbfejlesztési irányok vonatkozhatnak termékjellemzőkre (összetevők, kiszerelés, formátum), értékesítési és reklámozási csatornákra, illetve figyelembe vehetők a globális trendek is, mint például a koronavírus világjárvány miatt kialakuló nagyobb érdeklődés a megelőző jellegű egészségmegőrzés iránt, az igény a személyre szabható étrend-kiegészítők iránt vagy a természetes és növényi alapú készítmények növekvő népszerűsége.
A dolgozat megírása során először irodalomkutatást végeztem, majd kérdőíves megkérdezést folytattam érintett felhasználók körében.



